Politiet har flere ganger sagt nei til kino i kirketiden. Kinosjef raser mot stortingsflertallet. 
– Om de mener at politiet skal behandle søknader hver uke, så retter vi oss selvfølgelig etter loven fra 1735, sier kinosjefen i Stavanger og Sandnes.  Søndag – midt i kirketiden – omtalte Aftenposten at et flertall på Stortinget ønsker å beholde forbudet mot kino før klokken 13 på søndager.  En nær samlet venstreside, alle utenom MDG, går imot et forslag fra Høyre, Venstre og Frp om å tillate dette.  De lokale politimestrene kan gi dispensasjon fra forbudet. Og det gjør de over en lav sko. I stort sett hele Norge kan du gå på kino før klokken 13 på søndager. Men forbudet, som bygger på «Sabbatsforordningen» fra 1735, er visst ikke helt sovende likevel.   – I 2023 mottok vi én søknad, som ble avslått. Avslaget ble ikke påklaget. Vi kjenner ikke til klager eller anmeldelser på grunn av kinoforestillinger før klokken 13, sier Ketil Remman i Sørvest politidistrikt.    Han er helt klar på at søndagskino før klokken 13 i utgangspunktet ikke er tillatt.  – Når særlige grunner foreligger, kan politiet tillate kino for en enkeltstående anledning, sier Remman.  Han legger til at Sørvest politidistrikt sjelden mottar slike søknader. – Både Sandnes og Stavanger kino viser jo jevnlig kino på søndager før klokken 13. For eksempel er «Dune Part Two» satt opp klokken 12.20 i Stavanger og klokken 12.15 i Sandnes nå på søndag. Er dette da ulovlige visninger? – Vi kan ikke se å ha mottatt søknad om dispensasjon for de aktuelle visningene.  Kinosjef lover å føye seg etter loven av 1735 – Jeg håper virkelig ikke dette har opprørt byens innbyggere da det ikke har vært hensikten, sier Håvard Erga til Aftenposten.    Han er kinosjef for Odeons kinoer i Stavanger og Sandnes. Han medgir at han var helt uvitende om forbudet.  – I mine 6 år som kinosjef har vi aldri søkt om å få vise film før kl. 13.00 på søndager, og så langt jeg kan se bakover i arkivene finner jeg heller ikke noe på dette, sier han. Men nå blir det andre boller. Erga har allerede kontaktet politiet for å finne ut hvordan han kan «stoppe ulovlighetene». Han sier at han i sin uvitenhet trodde Stortinget hadde andre politiske prioriteringer og at kino var likestilt med andre kulturtilbud.  – Men om de mener at politiet skal behandle søknader hver uke, så retter vi oss selvfølgelig etter loven fra 1735.  Erga ergrer seg over stortingsflertallets vurdering av at kino i et lukket rom forstyrrer helligdagsfreden. Det er dessuten helt meningsløst, mener han, at mange andre kulturtilbud, som biblioteker, fotballturneringer og fornøyelsesparker får holde åpent som de vil på søndager – men ikke kino.  – Turister må gjerne bryte helligdagsfreden, men gud forby at byens innbyggere gjør det! Også nei i Ålesund og Moss Av de 10 politidistriktene Aftenposten har kontaktet, har 8 svart. Enkelte, som Oslo, oppgir at de innvilger alle søknader de får. Andre, som Agder, finner ingen spor etter dispensasjonsregimet, men oppgir samtidig at de ikke har mottatt noen klager på kinovisninger. I alle politidistrikter vises det kino i kirketiden, med eller uten dispensasjon. Møre og Romsdal politidistrikt sier at de behandler hver søknad konkret. De viser til at lovens forarbeider sier at dispensasjon fra forbudet er ment å skulle benyttes med stor varsomhet. Kommersiell direktør Jon Einar Sivertsen i Odeon AS, et av landets største kinoselskaper, bekrefter til Aftenposten at Ålesund kino har fått avslag på en søndags-søknad. Det samme gjelder kinoen i Moss.    Høyre har ikke gitt opp  Turid Kristensen er stortingspolitiker for Høyre. Det er hun som forsøker å liberalisere kinoregelverket.  Hun har ikke gitt opp. Ikke minst fordi Kirkens preses, biskop Olav Fykse Tveit, tirsdag omtalte kinoforbudet som «foreldet» i Vårt Land. Selv bruker hun begrepene «helt antikvarisk og meningsløst».  – Jeg kommer til å ta en prat med flere partier. Det kan jo hende at noen snur, sier hun.  Innstillingen fra Stortingets familie- og kulturkomité er avgitt. Men voteringen er nå på torsdag.   
Et flertall på Stortinget vil beholde forbudet mot å vise kino før kl. 13 på søndager. Lovforbudet fra 1735 bygger på "Sabbatsforordningen".  Lokale politimestre kan gi dispensasjon fra forbudet. Mange steder sier politiet rutinemessig ja. Men noen steder i landet, blant annet i Stavanger, har politiet sagt nei til søknader om dispensasjon. Kinoselskaper i Stavanger og Sandnes viser likevel ofte film før kl. 13 på søndager uten dispensasjon.